กรณ์ให้อิสระแบงก์ชาติดูค่าเงินบาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — กรณ์ปล่อย ธปท.ดูแลค่าบาท
นายกรณ์ จาติกวณิช รมว.คลัง เปิดเผยว่า การดูแลค่าเงินบาทที่ยังแข็งค่าขึ้นอย่างต่อเนื่อง เป็นหน้าที่ของธนาคารแห่งประเทศไทย (ธปท.) คลังก็ได้เสนอแนวคิดเรื่องนี้อย่างชัดเจนไปแล้ว ดังนั้นควรปล่อยให้นายประสาร ไตรรัตน์วรกุล ผู้ว่าการ ธปท. ได้ดำเนินการอย่างเหมาะสมต่อไป เพราะเป็นหน้าที่โดยตรง ซึ่งคลังจะไม่เข้าไปก้าวก่าย
สำหรับคลังจะเข้าไปช่วยเหลือเรื่องสภาพคล่องของผู้ประกอบการเอสเอ็มอี โดยจะนัดหารือกับกระทรวงพาณิชย์และผู้ประกอบการ รวมถึงหน่วยงานของรัฐที่เกี่ยวข้อง อาทิ ธนาคารพัฒนาวิสาหกิจขนาด กลางและขนาดย่อมแห่งประเทศไทย (ธพว.) หรือเอสเอ็มอีแบงก์ และธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เพื่อลดภาระการประกันความเสี่ยงที่เกิดขึ้นจากความผันผวนของอัตราแลกเปลี่ยน
นายกรณ์ กล่าวว่า การที่มีการวิพากษ์วิจารณ์ โดยต้องการให้ ธปท. เข้าไปแทรกแซงค่าเงินบาทให้อ่อนค่าลงนั้น ต้องนำบทเรียนในอดีตตั้งแต่เมื่อปี ค.ศ.1985 ในกรณีของประเทศญี่ปุ่นมาพิจารณา ซึ่งแม้แต่ญี่ปุ่นที่มีขนาดเศรษฐกิจใหญ่กว่าไทย ยังไม่สามารถฝืนค่าเงินของตัวเองได้ ดังนั้นการการจะเรียกร้องให้ ธปทแทรกแซงค่าเงินให้อ่อนค่าลงจึงควรพิจารณาอย่างรอบคอบว่าเหมาะสม คุ้มค่าหรือไม่
นายกรณ์ กล่าวว่า ปัญหาเรื่องอัตราแลกเปลี่ยนนี้ คงจะมีการหยิบยกขึ้นมาพูดคุยกันในการประชุมกลุ่มประเทศจี20 ในช่วงเดือน พ.ย.2553 นี้ซึ่งเชื่อว่าจะมีการกำหนดแนวทางหรือข้อตกลงในการควบคุมดูแลปัญหาดังกล่าวที่มีความเหมาะสมได้ และท้ายที่สุดก็จะส่งผลดีกับประเทศไทย